b'\n_START_ARTICLE_\nHaagi konventsioon\n_START_SECTION_\nTeine konverents\n_START_PARAGRAPH_\nKuigi teise konverentsi idee pakkus v\xc3\xa4lja USA president Theodore Roosevelt, kutsus selle ametlikult kokku tsaar Nikolai II. Konverents k\xc3\xa4is koos 15. juunist 18. oktoobrini 1907 ja seal oli esindatud 44 riiki. Relvastust piirata taas kord ei \xc3\xb5nnestunud. Vastu v\xc3\xb5eti konventsioonid v\xc3\xb5lgade v\xc3\xa4ljan\xc3\xb5udmiseks s\xc3\xb5jalise j\xc3\xb5u kasutamise kohta; neutraalsete riikide ja isikute \xc3\xb5iguste ja kohustuste kohta maa- ja meres\xc3\xb5jas; veealuste automaatsete kontaktmiinide paigaldamise kohta; vaenlase kaubalaevade staatuse kohta; merev\xc3\xa4gede poolt pommitamise kohta ja rahvusvahelise priisikohtu rajamise kohta (ei j\xc3\xb5ustunud). Konverents taaskordas \xc3\xb5hupallidelt relvade kasutamise deklaratsiooni, kuid mitte teisi deklaratsioone. Konverentsi l\xc3\xb5ppaktideks olid \xc3\xbcheh\xc3\xa4\xc3\xa4lne n\xc3\xb5ustumine kohustusliku arbitraa\xc5\xbeiga ja rida resolutsioone; muuhulgas kaheksa aasta p\xc3\xa4rast veel \xc3\xbche konverentsi kokkukutsumiseks. Kuigi j\xc3\xa4rgmist konverentsi Esimese maailmas\xc3\xb5ja t\xc3\xb5ttu kokku ei kutsutud, oli konverentsidel m\xc3\xb5ju Rahvasteliidu rajamisele.'